






Т Е М А  1
Принципи и цели на европейската регионална политика
1. Предпоставки за провеждане на Европейската регионална политика

 

В рамките на Европейския съюз икономическите и социалните различия са значителни, които след петото разширяване стават още по-големи. Към съществуващите диспропорции се прибавят и огромните разлики в капацитетните възможности на отделните регионални и национални стопанства. Нараства необходимостта от преструктуриране на намиращите се в упадък промишлени отрасли, което от своя страна е свързано с гарантиране на финансовите стимули и координиране на политиките на държавите членки за избягване на конкурентни изкривявания. Страните търсят общи решения за противодействие на отрицателните последици от интеграцията в социалната област и селското стопанство.

 
Дилемите и различията във функционирането и развитието на Европейския съюз  могат да се обобщят по следния начин:

· Център – периферия 

· Центрове за растеж – равномерно развитие 

· Производствен сектор – инфраструктура 

· Капитал – труд 

· Доминиране на големите агломерации 

· Различия север – юг и изток – запад в някои страни-членки на ЕС

Провеждането на регионални политики в Европа се осъществява повече от 60 години. Рехабилитацията на индустриалните зони във Великобритания започва още през 30-те години на миналия век. След Втората световна война се налага бързо възстановяване на инфраструктура и производствени фондове, възникват нови проблеми поради упадък на земеделието и традиционна тежка промишленост и свързаната с това миграция на населинието и висока безработица. През 50 и 60-те години започва активна интервенция от страна на правителствата за регионално сближаване и решаване на проблемите на заетостта, обезлюдяването на селските територии и географски концентрираната безработица. През средата на 70-те години икономическата рецесия в Европа довежда до намаляване на държавната интервенция и загриженост за ефективността на политиката. От средата на 80-те години регионалното развитие започва да се занимава с конкурентоспособността и иновациите. Започва целенасочено прилагане на икономически, социални и културни мерки в развитието на регионите и страните.

 

2. Принципи на Европейската регионална политика
 

Принципи на Европейската регионална политика са: солидарност, взаимопомощ, субсидиарност, устойчиво развитие, справедливост, равнопоставеност.

 

3. Цели на Европейската регионална политика 
 

Регионалната политика се базира на система от нормативно регламентирани документи и инструменти, насочени към реализация на целите на регионалното развитие в административно-териториалните общности. Регионалната политика на ЕС е концентриран израз на интеграционния процес и се основава на принципа на взаимната солидарност, т.е. на подкрепа за изостаналите региони. Тази политика е насочена към засилване на икономическото и социалното единство в Съюза преди всичко чрез регионални, структурни и социални мерки, свързани с политиката на заетостта.

 

Целите на Европейската регионална политика са:

· Подпомагане на регионите със забавено развитие; 

· Преустройство на регионите, които са засегнати от регресивното промишлено развитие; 

· Борба с дългосрочната безработица и улесняване интегрирането в трудовата сфера; 

· Улесняване приспособяването на работещите към преустройството на промишления процес и към промяната на производствените системи; 

· Подпомагане развитието на селото (провинцията); 

· Подпомагането на региони с изключително малка плътност на населението. 

4. Инструменти на Европейската регионална политика
Структурните фондове са ядрото, основният инструмент на европейската структурна политика. В процеса на присъединяване на Република България към ЕС изключително важна е задачата за усилване възможностите на институциите и администрацията за тяхното ефективно използване.
Структурните фондове ще подкрепят новите страни – членки за директни инвестиции в производствения сектор с цел:  създаване на заетост; консултиране на средни и малки предприятия; финансов инженеринг; трансфер на технологии за развитие на регионалния и местния потенциал; 

Структурните фондове са 

· Европейски фонд за регионално развитие (ЕФРР) – European Regional Development Fund (ERDF); 

· Европейски социален фонд (ЕСФ) – European Social Fund (ESF); 

· Европейски фонд за гарантиране и насочване развитието на селското стопанство, наричан още “аграрен фонд” (ЕАФ) – The Guidance Section of the European Agricultural Guidance and Guarantee Fund (EAGGF); 

· Финансов инструмент за насочване развитието на рибовъдството (ФИР) – The Financial Instrument for Fisheries Guidance (FIFG) и 

· Фонд за сближаване – Cohesion Fund (CF).

Системата на управление на Европейските структурни фондове се основава на принципите на субсидиарност и партньорство, с оглед бързото разпределение и ефикасното действие. В периода 2000 – 2006 г. се предвижда 16,4 % от ресурсите на структурните фондове на ЕС да бъдат заделени за страните кандидатки. За да бъдат успешно усвоени тези средства, е необходимо администрациите на страните – кандидатки да познават принципите на действие на структурните фондове на ЕС, техния регламент и процедури за отпускане на финансова подкрепа.  Общата правна рамка на Европейските структурни фондове се определя от Регламент 1260/1999 г., приет от Съвета на 21.06.1999 г. Структурните фондове са само допълнение към националното и регионалното финансиране. Средствата по програмите не се покриват изцяло от Европейския бюджет, винаги има съфинансиране на национално ниво – от публичния или от частния сектор.

 

Европейски фонд за регионално развитие (ЕФФР) 
 

През март 1975 г. Първият Европейски съвет създава Европейски фонд за регионално развитие и  Комитет за регионална политика. Европейският фонд за регионално развитие съфинансира оперативни програми или единни програмни документи, програмни инициативи на Общността и иновационни мерки, насочени към икономическо и социално сближаване, което се осъществява посредством осигуряване на устойчиво развитие, балансирано регионално развитие, преустройство на регионите и създаване на трайна заетост. ЕФРР участва във финансирането на:

· инвестиции за създаване на трайни работни места; 

· инфраструктурни инвестиции, в обхванатите от Цел 1 региони за укрепване на икономическия потенциал, за преструктуриране и осигуряване на трайна заетост, включително инфраструктурни инвестиции за изграждането на трансевропейските мрежи в сферите транспорт, телекомуникации и енергетика, инвестиции в образованието и здравеопазването, благоприятстващи преструктурирането на региона; 

· инфраструктурни инвестиции в региони, избираеми по Цели 1 и 2; 

· развитието на дейността на малки и средни предприятия и местно развитие; 

· мерки за оказване на техническа помощ и иновационни мерки;  

· развитие на информационното общество; 

· развитието на инвестициите в културата и туризма, включително опазването на културното и природно наследство, ако това създава трайни работни места; 

· опазването и подобряването на околната среда; 

· мерки за осигуряване равнопоставеността между жените и мъжете в областта на заетостта, посредством създаване на фирми и посредством инфраструктура и услуги, които да позволяват съчетаването на семейния с трудовия живот.

ЕФРР участва също във финансирането на:

· Инициативата на Общността за трансгранично, транснационално и междурегионално сътрудничество, която си поставя за задача хармоничното, балансирано и устойчиво развитие на целокупната територия на Общността (“INTERREG”); 

· Инициативата на Общността за икономическо и социално възстановяване на градове и крайградски квартали в упадък с оглед на насърчаване на устойчиво градско развитие (“URBAN”).

Европейски социален фонд (ЕСФ)
 

Европейският социален фонд – (ЕСФ) е регламентиран с клаузите на Римския договор от 1957 г. за Европейската икономическа общност. От неговото учредяване той претърпява редица реформи и след 1988 г. неговите основни цели са намаляване на дългосрочната безработица и подобряване на заетостта на младите хора, а от 1993 г. – подпомагане на приспособяването към индустриалните промени. През периода 1999-2006 г. ЕСФ подкрепя мерки, насочени към предотвратяване и борба с безработицата, развитие на човешките ресурси и социално интегриране в пазара на труда, с цел насърчаване на високо ниво на заетост, равнопоставеност между мъжете и жените, устойчиво развитие и икономическо и социално сближаване. Сферата на приложение на ЕСФ е съфинансиране на действия, насочени към развитието на пазара на труда и на човешките ресурси в следните области от многогодишните национални планове на държавите членки за насърчаване на заетостта:

· разработване и насърчаване на активни политики по отношение на пазара на труда, насочени към предотвратяване на безработицата за реинтегриране в пазара на труда на трайно безработните и професионална интеграция на младите хора; 

· насърчаване на равни възможности за всички при достъпа до пазара на труда; 

· насърчаване и подобряване на обучението, образованието и консултирането като част от политиката за “учене през целия живот” с цел интегриране в пазара на труда, подобряване и поддържане на квалификацията като предпоставка за заетост, и насърчаване на мобилността на пазара на труда; 

· насърчаване на квалифицирана, добре обучена и адаптивна работна сила, иновации и гъвкавост в организацията на труда, развиване на предприемачеството за създаване на работни места, подобряване на квалификацията, повишаване на човешкия потенциал в областта на изследванията, науката и технологиите; 

· специални мерки за подобряване на достъпа и участието в пазара на труда за жените, развитие на професионалните им кариери, достъпа им до нови работни места и за започване на собствен бизнес и намаляване на вертикалното и хоризонталното разделение на пазара на труда въз основа на половата принадлежност.

Европейски фонд за насочване и гарантиране на селското стопанство (ЕФНГСС, отдел “Насочване")
 

Европейският фонд за ориентиране и гарантиране на селското стопанство (ЕФОГСС) е създаден през 1962 г. като инструмент за осъществяване на общата селскостопанска политика. Секция “Гарантиране” финансира селскостопанската политика на ЕС за подкрепа на аграрния сектор и за гарантиране приходите на фермерите от страните членки. Секция "Ориентиране" подкрепя структурната интервенция в селскостопанския отрасъл на ЕС. Само тази секция се счита за принадлежаща към структурните фондове и главните й цели са следните: 

· подпомагане на приходите от селскостопанска дейност и поддържане на жизнеспособни селскостопански селища в планински и други неблагоприятни от аграрна гледна точка места; 

· подкрепа за млади селскостопански работници и фермери; 

· подобряване на структурната ефективност на вземането под аренда; 

· насърчаване на създаването на асоциации на производителите; 

· преустройство, разнообразяване, преориентиране и подобряване на качеството на селскостопанската продукция; 

· развитие на селскостопанска инфраструктура; 

· насърчаване на инвестициите в туризма; 

· други мерки, като предпазване от природни бедствия, обновяване на села, защита на земеделското културно наследство, развитие и експлоатация на горските земи, защита на околната среда. 

Финансов инструмент за насочване на рибното стопанство (ФИНРС)
 

Финансовият инструмент за ориентиране на рибарството (ФИОР) е специален фонд, създаден през 1994 г., за да замести многобройните средства и инструменти, които действат в тази област от 1976 г. Задачата на фонда е да финансира мерки за постигане на устойчиво равновесие между рибните ресурси и тяхната експлоатация, за повишаване на конкурентоспособността на структурите и за развитие на икономически жизнеспособни предприятия в този сектор, за икономическо съживяване на областите, зависещи от риболова и др. Конкретните мерки, които включват различни сфери, са: 

· подновяване и модернизиране на риболовните кораби; 

· съвместни предприятия; 

· подкрепа на дребния риболов, защита на морските ресурси в крайбрежните води; 

· преработка и маркетинг на рибните продукти и отваряне на нови пазари.

Кохезионен фонд (Фонд за сближаване) 
Кохезионният фонд е създаден за държавите членки, чийто БВП на глава от населението е под 90% от средния за ЕС, за проекти в областта на екологията и трансевропейските транспортни мрежи. Той е учреден с Регламент на Съвета № 1164/16.05.1994 г., за да се окаже подкрепа на по-слаборазвитите държави членки за подготовката им за икономическия и валутен съюз. Фондът за сближаване финансира главно транспортни инфраструктурни проекти, които допринасят за развитието на трансевропейските мрежи и проекти за опазване на околната среда, които са свързани с целите на политиката на ЕС в тази област. 

 

Цели, финансирани по структурните фондове
 

Целите за периода 2000-2006 г.  са само три, но покриват всички изисквания на предишните шест цели. Целите са определени в чл. 1 на Регламент на Съвета   № 1260 от 21 юни 1999 г. (OJ L 161  26.06.1999): 

Цел 1. Насърчаване на развитието и преструктурирането на региони, чието развитие изостава, т.е. средният БВП на човек от населението е по-нисък от 75% от средното за ЕС. Две трети от действията, финансирани от структурните фондове, са концентрирани в Цел 1 и почти 20% от населението на Съюза живее в региони, попадащи в Цел 1.  

Цел 2.  Подкрепа на икономическото и социално преобразуване на региони със структурни затруднения, (извън тези, покрити от Цел 1). Като цяло тази цел покрива области, преминаващи през икономически промени, земеделски райони в упадък и градски райони в затруднено икономическо състояние. 

Цел 3. Подкрепа на приспособяването и модернизацията на политиките и системите за образование, обучение и заетост. Обхваща всички мерки за развитие на човешките ресурси (извън регионите по Цел 1, където мерките за обучение и заетост са включени в общите регионални програми). Тя обхваща и всички мерки за привеждане в действие на Европейската стратегия за заетостта. 

4.4. Основни принципи на действие на структурните фондове
4.4.1. Принцип на концентрация
Принципът на концентрация предполага насочване на финансова подкрепа към определен брой приоритетни цели с оглед повишаване ефективността на помощта от структурните фондове. 

4.4.2. Принцип на партньорство
Принципът на партньорство изисква близко сътрудничество между Комисията и съответните власти на национално, регионално и местно равнище, включително и взаимодействие с икономичските и социални партньори, определени съобразно националните правила и практики.

4.4.3. Принцип на планиране
Третият оперативен принцип за прилагане на структурните фондове е планирането. Той е свързан с определянето на сроковете за оказване на финансовата помощ. Планирането определя и сферите на действие на всеки от фондовете.

4.4.4. Принцип на допълване
Допълването е свързано с необходимостта от съфинансиране на проектите. Финансирането от фондовете на Европейския съюз не замества националната структурна помощ, а само я допълва.

4.5. Европейска инвестиционна банка (ЕИБ)
 

Европейската инвестиционна банка спомага за интеграцията, балансираното развитие и икономическото и социално сближаване в Европейския съюз. Нейните кредити помагат да се подобрят трансевропейските мрежи за транспорт и енергия, правят фирмите по-динамични, опазват околната среда, подобряват качеството на живота в градовете и разширяват знанията и иновациите. В страните от Централна и Източна Европа кредитите на ЕИБ са насочени главно за разширяването и модернизирането на комуникационната инфраструктура, подпомагане на преките инвестиции, опазването на околната среда и подобряване качеството на живот в градовете.

 

4.6. Европейска банка за възстановяване и развитие
 

Европейската банка за възстановяване и развитие (ЕБВР) е основана през 1991 г. с цел насърчаване на частната инициатива в страните от Централна и Източна Европа, Русия и бившите съветски републики и подкрепя прехода на тези страни към пазарна икономика. Днес ЕБВР подпомага изграждането на пазарните икономики и демокрациите в 27 държави от Централна Европа до Централна Азия. Проекти на ЕБВР:

· Финансиране на големи частни проекти 

· Финансиране на малки и средни проекти 

· Програми за подпомагане на търговията 

· Програми за развитието на бизнеса

Република България става член на ЕБВР през 1990 г., като дяловото участие в капитала на банката към 31 декември 2003 г. е 158.0 млн. евро, представляващи 15.800 броя акции. 

 

На 15 октомври 2003 г. Съветът на директорите на ЕБВР утвърди Стратегия за България за периода 2003-2005 г. Основните приоритети на ЕБВР, залегнали в стратегията, са следните:

· Подпомагане на страната за развитието на частния сектор 

· Инфраструктурно развитие 

· Кофинансиране и предприсъединителни фондове

4.7. Европейски инвестиционен фонд
 

ЕИФ е институция, чиято основна цел е да подкрепя създаването, растежа и развитието на малки и средни фирми. Основни акционери в него са Европейската инвестиционна банка – с 59,45 % и Европейският съюз, представляван от Европейската комисия – с 30%.

 

4.8. Европейска централна банка
 

Създаването на Европейската централна банка (ЕЦБ) е пряко свързано с развитието на европейския валутен съюз и  въвеждането на единната европейска валута “евро”. 
От 1 юни 1998 г. ЕЦБ става приемник на Европейския валутен институт, който дотогава изпълнява основна роля в подготовката на въвеждането на единната валута. Седалището на Банката се намира във Франкфурт на Майн (Германия). 

ЕЦБ има следните основни задачи:

· определяне и прилагане на валутната политика в “евро” зоната; 

· осъществяване операциите по обмена на чуждестранната валута;  

· държане и управление на официалните резерви в чужда валута на държавите членки; 

· насърчаване на нормалното функциониране на платежните системи; 

· емитира паричните знаци. 

5. Предизвикателства пред регионалната политика след петото разширяване на Европейския съюз

 

Петото по ред разширяване на ЕС стана факт на 1 май 2004 г. с официалното присъединяване на Полша, Чехия, Унгария, Словакия, Естония, Латвия, Литва, Словения, Кипър и Малта. България и Румъния съгласно одобрената от ЕС Пътна карта ще се приобщят към ЕС  в 2007 г. Политиката на икономическо и социално сближаване е поставена пред  три основни предизвикателства с петото разширяване на ЕС: 

Първо – ще се увеличи небалансираността в регионалното развитие, предвид значително по-ниския стандарт на живот в новоприетите страни.

Второ – центърът на тежестта на политиката на сближаване ще се премести към Източна Европа. 

Трето – неравенствата, които и сега съществуват между регионите на ЕС от 15 страни членки, няма да изчезнат. 

Бюджет 2004 е първият бюджет за разширения ЕС, състоящ се от 25 страни членки. Той съчетава амбициозните  разходи за реализиране на програмите на разширения съюз с бюджетната дисциплина. Разходната част на бюджет 2004 е увеличена с 3,3%  в сравнение с 2003 г., която покрива разходите само за 15 сегашни страни членки. Спазена е финансовата рамка за бюджета, договорена в Копенхаген и одобрена от Европейския парламент на 9 април 2004 г. Разходната част на бюджет 2004 съставлява 0.99% от брутния национален доход на ЕС-25, което е с 10,9 млрд. евро под договорения таван от 1.24% от БНД на разширения ЕС. Разходите в бюджета за 2003 г. съставляват 1.04% от БНД на ЕС-15. Сравнително малкото увеличение на бюджет 2004 се дължи на предвиденото намаляване на разходите за ЕС-15 с 2%. В бюджет 2004 са осигурени 5 млрд. евро разходи за новите 10 страни членки, които се присъединиха на 1 май 2004 г. 

 

Селскостопанската политика на ЕС е най-големият сегмент от разходите на бюджета, като страните от ЕС-15 ще получат 45.8 млрд. евро (2.2% повече от 2003 г.), а за новоприетите страни са предвидени 2 млрд. евро. Вторият по големина сегмент на разходната част от бюджета на ЕС са помощите по структурните фондове, които са увеличени с 20.8% за разширения ЕС. За новите страни членки са предвидени общо 6,07 млрд. евро по тези фондове за 2004 г.

